Na temelju Programa potpora za poticanje poduzetništva na području Općine Virje za razdoblje od 2021. do 2022. godine objavljuje se

**JAVNI POZIV**

**za dodjelu potpora u gospodarstvu i poduzetništvu**

 **na području Općine Virje za 2021. godinu**

**I.**

 S ciljem podrške i razvoja poduzetništva na području Općine Virje u 2021. godini odobravat će se potpore poduzetništvu u skladu sa sredstvima osiguranim u Proračunu Općine Virje i u skladu s Programom potpora za poticanje poduzetništva na području Općine Virje.

**II.**

Korisnici sredstava po ovom Programu mogu biti postojeći i novi poduzetnici, neprofitne organizacije koje djeluju na području općine Virje, obrtnici, slobodna zanimanja te zadruge i nosioci OPG-a koji imaju poslovni nastan u općini Virje u trenutku plaćanja potpore (u daljnjem tekstu: poduzetnici). Korisnici ne mogu biti poduzetnici u sektoru ribarstva i akvakulture, poduzetnici koji djeluju u primarnoj proizvodnji poljoprivrednih proizvoda, te poduzetnici koji djeluju u sektoru prerade i stavljanja na tržište poljoprivrednih proizvoda.

Potpore po ovom Programu neće se odobriti osobama koje imaju nepodmirenih obveza prema Općini Virje kao i nepodmirenih obveza na ime javnih davanja osim ako im je odgođena naplata ili odobrena obročna otplata koja se redovito podmiruje.

Potpore za poticanje poduzetništva dodjeljuju se sukladno pravilima sadržanim u Uredbi Komisije EU br. 1407/2013 od 18. prosinca 2013. o primjeni članka 107. i 108. Ugovora o financiranju EU na *deminis* potpore (Službeni list EU L 353/1).

**III.**

Zahtjev za dodjelu potpore može se podnijeti za sljedeća ulaganja:

1. Mjera 1.: subvencije kamata na poduzetničke kredite
2. Mjera 2.: sufinanciranje troškova obrazovanja, stručnog osposobljavanja i usavršavanja stručne osposobljenosti zaposlenika
3. Mjera 3.: sufinanciranje troškova gospodarske aktivnosti poduzetnika
4. Mjera 4.: poticanje zapošljavanja.

**IV.**

**UVJETI, KRITERIJI I POTREBNA DOKUMENTACIJA ZA DODJELU POTPORE**

**Mjera 1.**

**Subvencije kamata na poduzetničke kredite**

Potpora se odobrava za subvenciju kamate na kredite poduzetnika koji imaju poslovni nastan na području Općine Virje a koji imaju zaključen ugovor o kreditiranju za razvoj djelatnosti, opremanje za strojeve u poduzetništvu i sve druge aktivnosti koje se mogu smatrati poduzetničkim i gospodarskim.

Sredstva osigurana u Proračunu Općine Virje za ovu potporu iznose ukupno 35.000,00 kuna.

Općina će poduzetnicima subvencionirati dio kamate na poduzetnički kredit i to u iznosu 2% u tekućoj godini po kreditu čija je namjena razvoj poduzetništva i gospodarstva, osim za nabave osobnih vozila.

Subvencija kamate na poduzetnički kredit kojem je namjena održavanje tekuće likvidnosti neće se odobravati.

 Potrebna dokumentacija koja se prilaže zahtjevu za subvenciju (Obrascu 1):

* izvadak o upisu u odgovarajući registar sa vidljivim sjedištem podnositelja zahtjeva,
* presliku ugovora o kreditu s namjenom za razvoj djelatnosti
* potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva za subvenciju kamate ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* izjavu o korištenim potporama malih vrijednosti na ime poduzetničke djelatnosti
* dokaz o plaćenoj kamati za godinu za koju se traži subvencija kamate
* izjava poduzetnika da li je povezan s ostalim poduzetnicima tako da čine „jednog poduzetnika“
* preslika žiro računa/IBAN.

**Mjera 2.**

**Sufinanciranje troškova obrazovanja, stručnog osposobljavanja i usavršavanja stručne osposobljenosti zaposlenika**

Potpora se odobrava za troškove obrazovanja, stručnog osposobljavanja i usavršavanja poduzetnika i zaposlenika poduzetnika s područja općine Virje s ciljem poticanja usavršavanja zaposlenika radi postizanja konkurentne prednosti i razvoja poduzetničke djelatnosti.

Sredstva osigurana u Proračunu Općine Virje za ovu potporu iznose ukupno 5.000,00 kuna.

Potpora se odobrava u visini 30 % od računa ali ne više od 300,00 kuna po pojedinoj edukaciji zaposlenika te ne više od 1.000,00 kuna u tekućoj godini po poduzetniku – poslodavcu.

Potrebna dokumentacija koja se prilaže zahtjevu za subvenciju (Obrascu 2):

* izvadak o upisu u odgovarajući registar sa vidljivim sjedištem podnositelja zahtjeva,
* preslika certifikata, potvrde, diplome odnosno drugog odgovarajućeg dokumenta o stečenoj znanju,
* preslika računa odnosno dokaza o uplati računa za edukaciju
* potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva za subvenciju kamate ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* izjavu o korištenim potporama malih vrijednosti na ime poduzetničke djelatnosti
* izjava poduzetnika da li je povezan s ostalim poduzetnicima tako da čine „jednog poduzetnika“
* preslika žiro računa/IBAN.

**Mjera 3.**

**Sufinanciranje troškova gospodarske aktivnosti poduzetnika**

Potpora se odobrava za gospodarske aktivnosti poduzetnika sa sjedištem odnosno prebivalištem na području općine Virje radi poticanja povećanja broja gospodarskih subjekata i gospodarskih aktivnosti.

Sredstva osigurana u Proračunu Općine Virje za ovu potporu iznose ukupno 100.000,00 kuna.

Potpora se odobrava za troškove kao što su: nabava opreme, uređenje poslovnog prostora, izradu poslovnog plana, izradu mrežne stranice i vizualnog identiteta tvrtke i to u visini 50 % od nastalog prihvatljivog troška a najviše u iznosu 10.000,00 kuna.

U prihvatljiv trošak ne ulaze troškovi osnivanja i registracije trgovačkog društva, temeljni kapital, sudske pristojbe, najam poslovnog prostora, kupnja opreme koja nije direktno povezana sa poslovanjem te kupnja osobnog vozila.

Prihvatljivi troškovi su troškovi nastali u tekućoj godini.

Pored navedenih uvjeta, poduzetnik mora zapošljavati minimalno jednog radnika na neodređeno vrijeme ili biti sam zaposlen u tvrtki odnosno obrtu za koji traži potporu.

Potrebna dokumentacija koja se prilaže zahtjevu (Obrascu 3):

* izvadak o upisu u odgovarajući registar sa vidljivim sjedištem podnositelja zahtjeva,
* preslika ugovora i prijave na HZMIO za zaposlenu osobu na neodređeno vrijeme,
* preslika računa odnosno dokaza o uplati računa za nastali trošak
* potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva za subvenciju kamate ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* izjavu o korištenim potporama malih vrijednosti na ime poduzetničke djelatnosti
* izjava poduzetnika da li je povezan s ostalim poduzetnicima tako da čine „jednog poduzetnika“
* preslika žiro računa/IBAN.

**Mjera 4.**

**Poticanje zapošljavanja**

Potpora se odobrava poslodavcu sa sjedištem na području Općine za novo zapošljavanje osoba s prebivalištem na području općine na određeno ili neodređeno vrijeme od najmanje 12 mjeseci.

Sredstva osigurana u Proračunu Općine Virje za ovu potporu iznose ukupno 10.000,00 kuna.

Potpora se odobrava u iznosu 2.000,00 kuna po novozaposlenoj osobi.

Uvjeti i kriteriji odobravanja:

Vezano za poslodavca:

* sa sjedištem na području Općine Virje,
* već ima zaposlenu osobu na neodređeno vrijeme a zahtjev se podnosi za novo zapošljavanje,
* nije tražio i dobio potporu za isto radno mjesto.

Osoba koja je novozaposlena a na koju se odnosi zahtjev mora biti:

* s područja Općine,
* zaposlena na neodređeno vrijeme ili određeno najmanje 12 mjeseci,
* za istu osobu nije već korišten poticaj kod istog poslodavca.

U slučaju više zahtjeva jednog poslodavca po ovoj mjeri tijekom godine, poslodavac mora dostaviti dokaze da se radi o novozaposlenoj osobi na novo radno mjesto. Ovo dokazuje preslikama potvrda HZMIO o radnom iskustvu za sve zaposlene iz kojeg su vidljive prijave, poslodavac i trajanje radnog odnosa.

Kao instrument osiguranja poduzetnik će prije isplate potpore dostaviti bjanko zadužnicu na 5.000,00 kuna po jednoj novo zaposlenoj osobi za slučaj raskida ugovora o radu sa novo zaposlenom osobom prije isteka roka od 12 mjeseci. Bjanko zadužnica se vraća po isteku roka i dostavi dokaza o zaposlenju tijekom 12 mjeseci.

Potrebna dokumentacija koja se prilaže zahtjevu (Obrascu 4.):

* izvadak o upisu u odgovarajući registar sa vidljivim sjedištem podnositelja zahtjeva,
* preslika ugovora i prijave na HZMIO za zaposlenu osobu na neodređeno vrijeme,
* preslika osobne iskaznice, ugovora i prijave na HZMIO za novo zaposlenu osobu,
* potvrdu Porezne uprave o nepostojanju duga na ime javnih davanja ne starija od 30 dana od dana podnošenja zahtjeva za subvenciju kamate ili potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,
* izjavu o korištenim potporama malih vrijednosti na ime poduzetničke djelatnosti
* izjava poduzetnika da li je povezan s ostalim poduzetnicima tako da čine „jednog poduzetnika“
* bjanko zadužnica na iznos 5.000,00 kuna ovjerena kod javnog bilježnika,
* preslika žiro računa/IBAN.

**V.**

**NAČIN I ROKOVI PODNOŠENJA ZAHTJEVA I ISPLATE POTPORE**

Zahtjev za dodjelu potpora se podnosi od 14. 04. do 15. 11. 2021. godine odnosno do utroška sredstava osiguranih u Proračunu Općine Virje za svaku pojedinu mjeru, uz priloženu svu potrebnu dokumentaciju i na propisanim obrascima koje zainteresirani mogu dobiti u Općini Virje, Đure Sudete 10, Virje ili preuzeti na internetskim stranicama www.virje.hr – javni pozivi, Ispunjeni zahtjev za dodjelu potpore i pripadajuća dokumentacija dostavlja se osobno ili poštom na adresu: Općina Virje, Đure Sudete 10, 48 326 Virje.

Nepotpuni zahtjevi, nerazumljivi i oni uz koje nije priložena sva dokumentacija tražena za pojedinu potporu, neće se razmatrati.

Potrebni obrasci zahtjeva i izjava sastavni su dijelovi ovog Javnog poziva.

Podnositelju zahtjeva dostavlja se pisani zaključak o odobravanju dodjele potpore a potpora se isplaćuje kvartalno odnosno prema mogućnostima proračuna tijekom godine do utroška osiguranih sredstava za pojedinu mjeru.

Predajom zahtjeva podnositelj daje suglasnost da se s prikupljenim osobnim podacima postupa sukladno Općoj uredbi o zaštiti podataka (EU GDPR) i Zakonu provedbi opće uredbe o zaštiti podataka („Narodne novine“ broj 42/18.),uz primjenu odgovarajućih organizacijskih i tehničkih mjera zaštite osobnih podataka od neovlaštenog pristupa, zlouporabe, otkrivanja, gubitka ili uništenja.

Ovaj Javni poziv sa potrebnim obrascima biti će objavljen na stranici Općine Virje www.virje.hr i na oglasnoj ploči Općine Virje a sve informacije mogu se dobiti u Općini Virje, Đure Sudete 10, Virje, na telefon 048 897 053.

KLASA: 302-02/21-01/08

URBROJ: 2137/18-21-1

Virje, 7. travnja 2021.

 **JEDINSTVENI UPRAVNI ODJEL**